రుణ గ్రహీతలకు శుభవార్త!
- వడ్డీ రేట్లు తగ్గించిన ఎస్‌బీఐ
ముంబయి : దేశంలోనే అతిపెద్ద విత్త సంస్థ స్టేట్‌ బ్యాంక్‌ ఆఫ్‌ ఇండియా(ఎస్‌బీఐ) రుణాలపై వడ్డీ రేట్లను తగ్గించింది. నవంబర్‌ 1 నుంచి అన్ని రకాల రుణాలపై వడ్డీ రేటులో 5 బేసిస్‌ పాయింట్లు కోత పెట్టినట్టు గురువారం ప్రకటించింది. మార్జినల్‌ కాస్ట్‌ ఆఫ్‌ ఫండ్స్‌ బేస్డ్‌ లెండింగ్‌ రేట్స్‌ (ఎంసీఎల్‌ఆర్‌) కింద ఉన్న రుణాలపై ఇప్పటి వరకు ఏడాదికి 8 శాతం వడ్డీ రేటు అమల్లో ఉంది. తాజాగా దీన్ని 7.95 శాతానికి తగ్గించింది. కొత్త వడ్డీరేట్ల ప్రకారం గృహ రుణాలు 8.30 శాతానికి, వాహన రుణాలు 8.70 శాతానికే అందించనుంది. ఈ వడ్డీరేట్లు అర్హులైన వేతన కస్టమర్లందరికీ వర్తిస్తాయని, రూ.30 లక్షల వరకున్న రుణాలకు వార్షికంగా 8.30 శాతం వడ్డీరేటును విధించనున్నట్టు బ్యాంకు తెలిపింది. కారు రుణాల వడ్డీరేట్లు వార్షికంగా 8.70 శాతం నుంచి 9.20 శాతం మధ్యలో ఉండనున్నాయి. అంతకముందు ఈ శ్రేణీ 8.75 శాతం నుంచి 9.25 శాతం మధ్యలో ఉంది. తాజా రేట్లు కొత్తగా రుణాలు తీసుకునే వారికి వర్తించనున్నాయి. అసలైన రేటు రుణ మొత్తం, వ్యక్తి క్రెడిట్‌ స్కోర్‌పై ఆధారపడి ఉంటుందని ఎస్‌బీఐ తెలిపింది.
మీ స్నేహితులకు రికమెండ్ చెయ్యండి